
Az árnyomás hipotézis vizsgálata tőzsdeindexek változásai során

A tőkepiacok teljesítményének követésének elterjedt eszközei a különböző részvényindexek. Ezen indexek összetételét időről-időre változatni kell a gazdasági mozgásokhoz igazodva, mely változások során a bekerült, illetve törölt részvények árfolyamában abnormális árfolyammozgásokat észlelhetünk.
A jelenséget először 1986-ban írták le, azóta pedig rendszeresen jelennek meg publikációk. Az érdeklődés egyik oka lehet, hogy az esemény speciális volta miatt számos tőkepiaci elmélet vizsgálható általa. A korábbi publikációk többféle, gyakran egymásnak ellentmondó eredményre jutottak, és számos magyarázattal álltak elő. Egy ilyen, a tőkepiaci hatékonyság elméletének ellentmondó jelenség az ú.n. árnyomás effektus, mely az ideiglenes áremelkedést a hirtelen megnövekedő kereslettel magyarázza. Bár a jelenség már jól ismert a piaci szereplők által, hatása mégsem gyengült az idők során.
Dolgozatomban az S&P 500 és a Russel 3000 részvényindexek változásait vizsgáltam meg eseményvizsgálat módszerével, 5 év adatainak felhasználásával. Ezen indexek jól használhatóak a jelenség megfigyelésére ismertségük okán. Az ismertség mellett továbbá fontos az is, hogy ezen indexek teljesítményét számos passzívan menedzselt részvényalap követi. A két vizsgált index összetétele eltérő szabályok és időzítés szerint kerülnek megváltoztatásra. Az eltérő módszerek végül eltérő mozgásokat is okoztak, mind rövid, mind hosszú távon.
Az adatok feldolgozása, az eseményvizsgálatok elvégzése után a kapott eredményekre alapozva értékelem a korábbi elméleteket. Végül, a rövidtávon megfigyelhető mozgásokra az eddigiektől eltérő magyarázatot adok, mely szerint az árnyomás jelen van, azonban csak részben magyarázza a változás környékén tapasztalható ingadozást.



